## Pravilnik o vježbaonicama i pokusnim programima u dječjim vrtićima te o dječjim vrtićima kao stručno-razvojnim centrima

### NN 46/2004 (9.4.2004.), Pravilnik o vježbaonicama i pokusnim programima u dječjim vrtićima te o dječjim vrtićima kao stručno-razvojnim centrima

# MINISTARSTVO ZNANOSTI, OBRAZOVANJA I ŠPORTA

1090

Na
temelju članka 33. stavka 2. Zakona o predškolskom odgoju i naobrazbi (»Narodne
novine«, broj 10/97.), ministar znanosti, obrazovanja i športa donosi

## PRAVILNIK

### o vjeŽbaonicama i pokusnim programima u djeČjim vrtiĆima te o djeČjim vrtiĆima kao struČno-razvojnim centrima

Članak
1.

 Ovim pravilnikom uređuje se način rada i
mjerila financiranja dječjih vrtića koji ostvaruju programe vježbaonice za
potrebe praktičnog osposobljavanja studenata, pokusne programe rada znanstvenih
istraživanja i unaprjeđivanja stručnog rada te programe stručno-razvojnih
centara radi usavršavanja zaposlenih struč­nih djelatnika i unaprjeđivanja stručnog
rada.

1. VJEŽBAONICE ZA PRAKTIČNO OSPOSOBLJAVANJE
STUDENATA

Članak
2.

Dječji
vrtić može se odrediti vježbaonicom visokih učilišta (u daljnjem tekstu: vježbaonica)
koji osposobljavaju studente za rad s predškolskom djecom.

Dječji
vrtić može biti vježbaonica u cjelini, za pojedine programe odgoja, obrazovanja
i rehabilitacije djece te za pojedine skupine djece.

Vježbaonica
treba biti u mjestu gdje se nalazi i visoko učilište.

Članak
3.

Vježbaonicu
određuje ministar znanosti, obrazovanja i športa najmanje na jednu, a najdulje
na četiri godine na zahtjev visokog učilišta i dječjeg vrtića.

Uz
zahtjev se prilaže:

 – opis prostornih, tehničkih i kadrovskih
uvjeta;

 – popis i broj mentora po područjima i broju
sati rada po vrstama rada sa studentima, tjedno, semestralno i godišnje;

– godišnji
plan rada sa studentima u dječjem vrtiću.

Ispunjenost
uvjeta utvrđuje očevidom povjerenstvo od najmanje dva člana koje imenuje
ministar znanosti, obrazovanja i športa.

O
zahtjevu za određivanjem dječjeg vrtića vježbaonicom odlučuje se rješenjem.

Članak 4.

 Dječji vrtić koji se određuje vježbaonicom
mora osigurati:

1.
visoku razinu kvalitete odgojno-obrazovnog procesa;

2. odgovarajući prostor za izvođenje raznih oblika i
sadržaja odgojno-obrazovnog i rehabilitacijskog rada te za konzultacije
studenata i druge aktivnosti;

3. dovoljno didaktičkih i rehabilitacijskih sredstava
i pomagala te drugu odgovarajuću opremu za odgojno-obrazovni rad;

4. potreban broj odgovarajućega stručnog osoblja;

5. godišnji plan i program praktičnog osposobljavanja
studenata u dječjem vrtiću i njegovu realizaciju i broj studenata.

Članak 5.

Zadaće vježbaonice su:

– razvijanje humanog odnosa studenata prema djetetu i
njegovim potrebama, interesima i mogućnostima;

– razvijanje afiniteta i profesionalnog odnosa
studenata prema odgojno-obrazovnoj i rehabilitacijskoj djelatnosti;

– upoznavanje s organizacijom rada dječjeg vrtića te
zadaćama stručnih djelatnika dječjeg vrtića;

– uključivanje studenata u oblike odgojno-obrazovnog
i rehabilitacijskog rada predviđenog planom i programom visokih učilišta koji
se mogu ostvarivati u vježbaonici;

– osposobljavanje studenata za praktičnu primjenu
stručno-
-metodičkih, pedagoško-psiholoških i defektoloških znanja u neposrednom
odgojno-obrazovnom radu;

– pomoć visokim učilištima u organizaciji, pripremi i
izvo­đe­nju praktičnog osposobljavanja studenata te pripremi i praćenju
rezultata studenata u dječjem vrtiću;

– suradnja s visokim učilištima na izradi godišnjeg
plana oglednih i praktičnih aktivnosti te drugih oblika rada.

Članak 6.

Međusobne obveze vježbaonice i visokog učilišta utvrđuju
se ugovorom u skladu s godišnjim planom rada sa studentima koji se sklapa za
svaku pedagošku godinu.

Ugovor
iz stavka 1. ovog članka sadrži:

1. plan
rada po metodičkim područjima te broju sati i broju studenata u dječjem vrtiću;

2. zadaće vježbaonice u izvođenju odgojno-obrazovnog
rada;

3. zadaće mentora na vježbama;

4. obveze visokog učilišta za plaćanje rada mentora i
drugih osoba na organizaciji i izvedbi rada te kriterije i način izvršavanja
tih obveza.

Godišnji plan rada sa studentima utvrđuje se u
dogovoru s visokim učilištem za svaku pedagošku godinu.

Članak 7.

Poslove mentora studenata u vježbaonici obavljaju
odgojitelji i stručni suradnici s najmanje pet godina iskustva.

Mentora u vježbaonici prvi put imenuje stručno vijeće
dječjeg vrtića na vrijeme od jedne godine. Nakon jedne godine uspješnog
mentorstva Ministarstvo na prijedlog vježbaonice i visokog učilišta imenuje mentora
na vrijeme od četiri godine.

Mentor u vježbaonici:

– planira, priprema i vrednuje rad studenata;

– surađuje s nastavnikom metodike;

– surađuje s ostalim mentorima u vježbaonici;

– sudjeluje u analizi odgojno-obrazovnog rada
studenata;

– po potrebi sudjeluje na sjednicama stručnih tijela
visokog učilišta kada se raspravlja o pitanjima iz područja metodike i stručno-pedagoške
prakse studenata;

– vodi pisanu dokumentaciju.

 Rad mentora
ocjenjuje komisija od triju članova koju imenuje upravno vijeće dječjeg vrtića
– vježbaonice.

 Mentori imaju
pravo na novčanu naknadu za mentorski rad u skladu s člankom 9. ovog
pravilnika.

Članak 8.

 U vježbaonici
se u skladu s izvedbenim programom visokog učilišta ostvaruju sljedeći oblici
rada:

– hospitiranje studenata;

– uzorni rad mentora;

– pojedinačan neposredan rad studenata s djecom;

– javan neposredan rad studenata s djecom;

– analiza provedenog rada.

 Hospitiranje
studenata u vježbaonici obuhvaća rad mentora s jednom ili više grupa od 3 do 5
studenata. Svaka je grupa nazočna najmanje 15 sati rada s djecom.

Svaki student uz pomoć mentora priprema najmanje:

– dvije odgojno-obrazovne aktivnosti i izvodi ih u
nazočnosti mentora ili mentora i grupe studenata;

– jednu odgojno-obrazovnu aktivnost i izvodi je u
nazočnosti nastavnika metodike, mentora i studenata.

Mentor je obvezan sudjelovati u pripremanju studenata
za oba oblika praktičnog rada o čemu mora voditi odgovarajuću pisanu
dokumentaciju.

Nakon realizacije svakog od oblika rada sa studentima
u vježbaonici provodi se analiza i stručna rasprava u kojoj sudjeluju nastavnik
metodike, mentor i student.

Članak
9.

Mjerila
financiranja dječjih vrtića koji ostvaruju program vježbaonice su:

 a) broj sati
i stručnost rada što je ekvivalentno složenosti rada odgojitelja u dječjem vrtiću;

 b)
pripremanje mentora za praktičan rad i vrednovanje (najmanje tri sata);

 c) drugi troškovi
rada vježbaonice i ostalih djelatnika dječjeg vrtića na organizaciji i izvedbi
potrebnih aktivnosti;

 d) način i
dinamika plaćanja troškova za izvođenje programa visokog učilišta u vježbaonici.

Članak 10.

 Vježbaonica
podnosiizvješće o izvršenju godišnjeg plana rada visokom učilištu
i Ministarstvu znanosti, obrazovanja i športa.

Članak 11.

Mreža vježbaonica se utvrđuje za jedno ili više
visokih učilišta koji organiziraju rad na osposobljavanju studenata u dječjim
vrtićima na području jedne ili više županija ili gradova.

Mreža vježbaonica u skladu s ovim pravilnikom utvrdit
će se u roku od godinu dana od dana stupanja na snagu ovog pravilnika.

POKUSNI
PROGRAMI RADA U DJEČJEM VRTIĆU

Članak
12.

Pokusne
programe mogu ostvarivati dječji vrtići u svrhu znanstvenog istraživanja ili
uvođenja programskih i metodičkih inovacija u odgojno-obrazovni proces zbog
unaprjeđivanja ukupne djelatnosti predškolskog odgoja i obrazovanja.

Pokusne
programe mogu izraditi dječji vrtići, visoka učilišta ili stručnjaci iz područja
predškolskog odgoja.

Članak
13.

Pokusne
programe odobrava Ministarstvo znanosti, obrazovanja i športa na zahtjev dječjeg
vrtića koji će provoditi pokusni program.

Uz
zahtjev treba priložiti:

–
pokusni program;

–
odluku odgojiteljskog vijeća i upravnog vijeća dječjeg vr­tića o prihvaćanju
pokusnog programa;

–
suglasnost osnivača za izvođenje programa i njegovo financiranje.

Članak
14.

Pokusnim
programom se utvrđuje:

–
naziv, vrsta i trajanje programa

–
nositelji i izvoditelji programa

– stručna
opravdanost uvođenja programa

–
ciljevi i zadaće pokusnog programa

–
strategija njegova ostvarivanja (sadržaji, oblici, metode rada, uvjeti)

– organizacijsko-materijalni
uvjeti (prostor, oprema)

–
kadrovski uvjeti

–
dinamika ostvarivanja i vrijeme trajanja

– načini
praćenja i vrednovanja s kriterijima prema varijablama koje se ispituju i
procjenjuju tijekom izvođenja programa i nakon završetka programa – izvori i način
financiranja programa.

 Pokusni program može se provoditi najdulje
dvije godine.

Članak
15.

Dječji
vrtić u kojem se provodio pokusni program podnosi završno izvješće Ministarstvu
znanosti, obrazovanja i športa koje na temelju rezultata iz izvješća i praćenja
ostvarivanja pokusnog programa nakon isteka pokusnog razdoblja može odobriti
takav program kao redoviti.

Članak 16.

Dječjem
vrtiću u kojem se provodi pokusni program osiguravaju se dodatna financijska
sredstva:

– za
specifičnu opremu i didaktička sredstva i pomagala;

– za
povećane materijalne troškove;

– za
stimulaciju odgojiteljima koji provode pokusni program i stručnim suradnicima.

DJEČJI
VRTIĆ KAO STRUČNO-RAZVOJNI CENTAR

Članak
17.

Dječji
vrtić određuje se stručno-razvojnim centrom radi praćenja, proučavanja i
unaprjeđivanja stručnog rada u području predškolskog odgoja kao i stručnog
usavršavanja stručnih djelatnika u dječjim vrtićima.

Dječji
vrtić određuje se stručno-razvojnim centrom na vrijeme od četiri godine ako
ostvaruje visoku razinu kvalitete odgojno-obrazovnog procesa u cjelini i u
pojedinim programima te predstavlja primjeren model unapređivanja
odgojno-obrazovnog rada.

Za
obavljanje poslova iz stavka 1. ovoga članka stručno-razvojnom centru se ne
osiguravaju dodatna sredstva.

 Članak 18.

Dječji
vrtić određuje stručno-razvojnim centrom ministar znanosti, obrazovanja i športa
na temelju mišljenja stručnog povjerenstva od najmanje tri člana.

Stručno
povjerenstvo imenuje ministar znanosti, obrazovanja i športa.

Stručno
povjerenstvo iz stavka 1. ovog članka ujedno prati rad dječjeg vrtića kao stručno-razvojnog
centra, daje ocjenu o kvaliteti njegova rada te predlaže obnovu naziva dječjem
vrtiću na vrijeme od četiri godine.

Članak
19.

Stupanjem
na snagu ovog pravilnika prestaje važiti Pravilnik o vježbaonicama u predškolskim
ustanovama (»Narodne novine, broj« 9/95.).

Članak 20.

Ovaj
pravilnik stupa na snagu osmog dana od dana objave u »Narodnim novinama«.

Klasa:
601-02/04-01/87
Urbroj: 533/1-04-1
Zagreb, 24. ožujka 2004.

Ministar
**doc. dr. sc. Dragan Primorac**, v. r.

Pravilnik, NN 46/2004-1090